Odločba Sveta

z dne 21. decembra 1998

o spodbujanju Evropskih poti za usposabljanje povezano z delom, vključno z delom vajencev

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 127 Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

v skladu s postopkom, določenim v členu 189c Pogodbe [3],

(1) ker Pogodba nalaga Skupnosti izvajanje politike poklicnega usposabljanja, ki podpira in dopolnjuje delovanje držav članic ob celovitem upoštevanju njihove odgovornosti, zlasti s pospeševanjem mobilnosti udeležencev usposabljanja, pri čemer pa izključuje kakršno koli uskladitev zakonov in drugih predpisov držav članic;

(2) ker je Svet s svojim Sklepom 63/266/EGS [4] sprejel splošna načela in določil vrsto temeljnih ciljev za izvajanje skupne politike poklicnega usposabljanja; ker je s Sklepom 94/819/ES [5] sprejel program Leonardo da Vinci za izvajanje politike poklicnega usposabljanja Evropske skupnosti;

(3) ker je Evropski svet v Firencah pozval Komisijo, da pripravi študijo o vlogi vajeništva pri odpiranju delovnih mest; ker je Komisija v svojem sporočilu "Pospeševanje vajeniškega usposabljanja v Evropi" poudarila pomen vajeništva;

(4) ker Resolucija Sveta z dne 18. decembra 1979 o povezanosti dela in usposabljanja za mlade [6] priporoča, naj države članice spodbujajo razvoj učinkovitih povezav med usposabljanjem in delovnimi izkušnjami;

(5) ker Resolucija Sveta z dne 15. julija 1996 [7] poziva države članice, naj spodbujajo preglednost spričeval o poklicnem usposabljanju;

(6) ker sklepi, ki jih je Svet sprejel 6. maja 1996 v zvezi z belo knjigo Komisije "Poučevanje in učenje: učeči se družbi naproti" [8], poudarjajo potrebo po sodelovanju med šolami in poslovnim sektorjem; ker smernice o zaposlovanju iz leta 1998 [9] in leta 1999 pozivajo države članice, naj izboljšajo zaposlitvene možnosti za mlade tako, da jim bodo dale spretnosti, ki bodo ustrezale zahtevam trga; ker je Svet v tem kontekstu pozval države članice, naj po potrebi uvedejo ali razvijejo vajeniško usposabljanje;

(7) ker so lahko institucije za usposabljanje na eni strani in gospodarstvo na drugi dodatni forumi za pridobivanje splošnega, strokovnega, družbenega in osebnega znanja in spretnosti; ker z delom povezano usposabljanje, vključno z vajeništvom, v zvezi s tem pomembno prispeva k bolj učinkoviti socialni in poklicni integraciji v delovno življenje in na trg dela; ker lahko koristi različnim ciljnim skupinam in različnim ravnem učenja in usposabljanja, vključno z visokim šolstvom;

(8) ker Resolucija Sveta z dne 5. decembra 1994 [10] o kakovosti in privlačnosti poklicnega izobraževanja in usposabljanja poudarja pomen z delom povezanega usposabljanja ter potrebo po spodbujanju poklicnega usposabljanja za določen čas v drugih državah članicah in vključevanja teh obdobij v nacionalne programe poklicnega usposabljanja;

(9) ker je zaradi pospeševanja te mobilnosti zaželeno, da se na ravni Skupnosti uvede dokument, znan kot "EVROPSKI INDEKS usposabljanja", za beleženje obdobja ali obdobij usposabljanja v drugi državi članici;

(10) ker je pomembno, da se zagotovi kakovost teh obdobij transnacionalne mobilnosti; ker imajo države članice posebno odgovornost na tem področju; ker bi morala Komisija v tesnem sodelovanju z državami članicami uvesti postopek za izmenjavo informacij ter usklajevanje dejavnosti in ukrepov, ki jih države članice oblikujejo za izvajanje te odločbe;

(11) ker je Izredni evropski svet o zaposlovanju, ki je bil v Luksemburgu, priznal odločilno vlogo, ki jo imajo mala in srednja podjetja (MSP) pri odpiranju trajnostnih delovnih mest;

(12) ker je z delom povezano usposabljanje, vključno z vajeništvom, v najmanjših podjetjih, MSP in obrtnem sektorju pomembno sredstvo zaposljivosti; ker je treba upoštevati njihove posebne zahteve na navedenem področju;

(13) ker je treba udeležence usposabljanja pravilno seznaniti z ustreznimi določbami, veljavnimi v državi članici gostiteljici;

(14) ker Listina Skupnosti o temeljnih socialnih pravicah delavcev priznava pomembnost boja proti vsem oblikam diskriminacije, zlasti na podlagi spola, polti, rase, stališč in prepričanj;

(15) ker Svet v svojih priporočilih z dne 30. junija 1993 o dostopnosti permanentnega poklicnega usposabljanja [11] spodbuja dostop za ženske in njihovo aktivno vključevanje v permanentno poklicno usposabljanje; ker je zato pomembno zagotoviti, da se pri sodelovanju v evropskih poteh ustrezno upošteva enako obravnavanje in je treba v ta namen sprejeti ustrezne ukrepe;

(16) ker se od Komisije zahteva, da v sodelovanju z državami članicami zagotovi splošno usklajenost med izvajanjem te odločbe in programi ter pobudami Skupnosti na področjih izobraževanja, poklicnega usposabljanja in mladine;

(17) ker je treba zagotoviti stalno spremljanje izvajanja te odločbe; ker se zato Komisijo poziva, da Evropskemu parlamentu, Svetu in Ekonomsko-socialnemu odboru predloži o tem poročilo in potrebne predloge za prihodnost;

(18) ker je treba tri leta po sprejetju te odločbe opraviti oceno njegovih vplivov in pridobljenih izkušenj, tako da bi lahko sprejeli potrebne korektivne ukrepe;

(19) ker je referenčni znesek v smislu točke 2 Deklaracije Evropskega parlamenta, Sveta in Komisije z dne 6. marca 1995 vključen v to odločbe zaradi lažjega uvajanja ukrepa EUROPASS, ne da bi s tem posegali v pooblastila organa za izvrševanje proračuna, kakor jih določa Pogodba; ker je finančna podpora Skupnosti omejena na uvodno fazo med 1. januarjem 2000 in 31. decembrom 2004,

(20) ker v skladu z načeloma subsidiarnosti in sorazmernosti, kakor sta določena v členu 3b Pogodbe, cilji ukrepov, predvidenih za uvedbo dokumenta "EVROPSKI INDEKS usposabljanja", zahtevajo usklajeno delovanje na ravni Skupnosti zaradi raznovrstnosti sistemov in struktur usposabljanja v državah članicah; ker ta odločba ne presega tistega, kar je potrebno za doseganje teh ciljev,

SPREJEL NASLEDNJO ODLOČBO:

Člen 1

Cilji

1. Na podlagi skupnih načel iz člena 3 se s to odločbo uvaja dokument, znan kot "EVROPSKI INDEKS usposabljanja". Namenjen je temu, da se na ravni Skupnosti beleži obdobje ali obdobja usposabljanja, ki ga je opravil posameznik v sklopu z delom povezanega usposabljanja, vključno z vajeništvom, v državi članici, ki ni tista, v kateri je sedež njegovega usposabljanja (v nadaljnjem besedilu "Evropska(-e) pot(-i)").

2. Uporaba tega dokumenta in sodelovanje v "Evropski poti" sta prostovoljna in ne nalagata nobenih obveznosti ali dajeta pravic, razen tistih, ki so opredeljene spodaj.

Člen 2

Opredelitev pojmov

Za namene te odločbe ter ob upoštevanju razlik v sistemih in programih z delom povezanega usposabljanja, vključno z vajeništvom, v državah članicah veljajo naslednje opredelitve:

1. kadar je dogovorjena uporaba usposabljanja EUROPASS pomeni "Evropska pot" vsako obdobje poklicnega usposabljanja, ki je del z delom povezanega usposabljanja in ga posameznik opravi v državi članici (državi članici gostiteljici), ki ni tista, v kateri je sedež njegovega ali njenega z delom povezanega usposabljanja (matična država);

2. "posameznik, vključen v usposabljanje, povezano z delom" pomeni vsako osebo v usposabljanju ne glede na starost in ne glede na stopnjo, vključno z visokošolskim izobraževanjem. To usposabljanje, priznano ali certificirano s strani pristojnih organov v matični državi v skladu z njeno zakonodajo, postopki ali prakso, se nanaša na strukturirana obdobja usposabljanja v podjetju in po potrebi v instituciji ali centru za usposabljanje, ne glede na posameznikov status (pogodba o zaposlitvi, vajeniška pogodba, učenec ali študent);

3. "mentor" pomeni katero koli osebo pri zasebnem ali javnem delodajalcu ali v instituciji ali centru za usposabljanje, ki ima nalogo pomagati, informirati, usmerjati in spremljati udeležence usposabljanja med njihovo "Evropsko potjo";

4. "EVROPSKI INDEKS" pomeni dokument, ki potrjuje, da je njegov imetnik zaključil eno obdobje ali več z delom povezanega usposabljanja, vključno z vajeništvom, v drugi državi članici pod pogoji, opredeljenimi v tej odločbi;

5. "partner gostitelj" pomeni subjekt v državi članici gostiteljici (med drugim zasebnega ali javnega delodajalca, institucijo ali center za usposabljanje), s katerim je subjekt, pristojen za organiziranje usposabljanja v matični državi članici, sklenil partnerstvo zaradi končanja evropske poti.

Člen 3

Vsebina in skupna načela

Za usposabljanje EUROPASS veljajo naslednji pogoji:

1. vsaka evropska pot je del usposabljanja, ki poteka v matični državi članici v skladu z njeno zakonodajo, postopki ali prakso;

2. subjekt, pristojen za organizacijo usposabljanja v matični državi članici in partner gostitelj se v sklopu partnerstva dogovorita o vsebini, ciljih, trajanju in praktičnih zadevah Evropske poti;

3. Evropske poti spremljajo in nadzirajo mentorji.

Člen 4

Usposabljanje EUROPASS

1. Subjekt, pristojen za organizacijo usposabljanja v matični državi članici, izda vsem osebam, ki končajo Evropsko pot, informativni dokument Skupnosti, znan kot "EVROPSKI INDEKS usposabljanja", katerega vsebina in oblika sta opisani v Prilogi.

2. EVROPSKI INDEKS usposabljanja:

(a) določa poklicno usposabljanje v okviru izobraževalnega programa, v katerem je bila končana evropska pot, ter kvalifikacijo, diplomo, poklicni naziv ali drugo spričevalo, do katerega vodi usposabljanje;

(b) določa, da je evropska pot del usposabljanja, ki poteka v matični državi članici v skladu z njeno zakonodajo, postopki ali prakso;

(c) opredeljuje vsebino evropske poti z ustreznimi podrobnostmi o delovnih izkušnjah ali usposabljanju, opravljenem med potjo, ter po potrebi pridobljenih spretnostih in uporabljeni metodi evaluacije;

(d) navaja trajanje evropske poti, ki jo organizira partner gostitelj med delovno izkušnjo ali usposabljanjem;

(e) opredeljuje partnerja gostitelja;

(f) opredeljuje mentorjevo funkcijo;

(g) izda subjekt, pristojen za organizacijo usposabljanja v matični državi članici. Za vsako evropsko pot vsebuje zabeležko, ki je del integralne poti usposabljanja EUROPASS, ki jo vpiše partner gostitelj ter jo podpišeta subjekt in imetnik.

Člen 5

Usklajenost in dopolnjevanje

Ob upoštevanju postopkov in virov, značilnih za programe in pobude Skupnosti v izobraževanju in poklicnem usposabljanju, Komisija v sodelovanju z državami članicami zagotovi globalno usklajenost med izvajanjem te odločbe ter temi programi in pobudami.

Člen 6

Podporni in spremljevalni ukrepi

1. Komisija je odgovorna za izdelavo ter primerno razširjanje in spremljanje usposabljanja EUROPASS v tesnem sodelovanju z državami članicami. V ta namen države članice določijo en subjekt ali več, ki je odgovoren za zagotavljanje izvajanja na nacionalni ravni v tesnem sodelovanju s socialnimi partnerji in po potrebi z reprezentativnimi organizacijami za usposabljanje, povezano z delom.

2. V ta namen vsaka država članica sprejme potrebne ukrepe za:

(a) omogočanje dostopa do usposabljanja EUROPASS z razširjanjem ustreznih informacij;

(b) omogočanje evaluacije izvedenih ukrepov ter

(c) zagotavlja enakopravne možnosti, zlasti s krepitvijo zavesti med vsemi relevantnimi akterji.

3. Komisija v tesnem sodelovanju z državami članicami vzpostavi sistem za koordinacijo in izmenjavo informacij.

4. Pri izvajanju določb te odločbe Komisija in države članice upoštevajo pomen MSP in obrti ter njihovih posebnih potreb.

Člen 7

Financiranje

Referenčni znesek za izvajanje člena 6(1), (3) in (4) v obdobju od 1. januarja 2000 do 31. decembra 2004 znaša 7,3 milijona ECU.

Letne zneske odobri organ za izvrševanje proračuna v mejah finančnega načrta.

Člen 8

Ta odločba se začne uporabljati od 1. januarja 2000.

Člen 9

Evaluacija

Tri leta po sprejetju te odločbe Komisija predloži Evropskemu parlamentu in Svetu poročilo o njegovem izvajanju, oceni vpliv odločbe na pospeševanje mobilnosti v sklopu z delom povezanega usposabljanja, vključno z vajeništvom, predlaga nadaljnje korektivne ukrepe za njegovo večjo učinkovitost ter predloži predloge, za katere meni, da so potrebni, vključno s proračunskimi.

Člen 10

Ta odločba je naslovljena na države članice.

V Bruslju, 21. decembra 1998

Za Svet

Predsednik

M. Bartenstein

[1] UL C 67, 3.3.1998, str. 7.

[2] Mnenje, dano 29 aprila 1998 (UL C 214, 10.7.1998, str. 63).

[3] Mnenje Evropskega parlamenta z dne 30. aprila 1998 (UL C 152, 18.5.1998, str. 48), Skupno stališče Sveta z dne 29. junija 1998 (UL C 262, 18.8.1998, str. 41) in Sklep Evropskega parlamenta z dne 5. novembra 1998 (UL C 359, 23.11.1998).

[4] UL C 63, 20.4.1963, str. 1338/63.

[5] UL L 340, 29.12.1994, str. 8.

[6] UL C 1, 3.1.1980, str. 1.

[7] UL C 224, 1.8.1996, str. 7.

[8] UL C 195, 6.7.1996, str. 1.

[9] UL C 30, 28.1.1998, str. 1.

[10] UL C 374, 30.12.1994, str. 1.

[11] UL L 181, 23.7.1993, str. 37.

--------------------------------------------------

PRILOGA

"EVROPSKI INDEKS USPOSABLJANJA"

Opis dokumenta

Dokument ima obliko knjižice formata A5.

Poleg platnic ima še 12 strani.

Na zunanji naslovni strani ovitka je:

- napis "EVROPSKI INDEKS usposabljanja",

- logotip Evropske skupnosti.

Notranja naslovna stran ovitka:

Splošen opis

"Usposabljanja Europass"

(v jeziku, v katerem je potekalo usposabljanje v matični državi članici).

"Ta dokument Skupnosti, znan kot EVROPSKI INDEKS usposabljanja, je uveden v skladu z Odločbo Sveta 1999/51/ES o pospeševanju Evropskih poti z delom povezanega usposabljanja, vključno z vajeništvom (UL L 17, 22.1.1999, str. 45). Njen namen (v skladu s členom 1 Odločbe) je zagotoviti dokument Skupnosti o obdobju(-ih) usposabljanja, ki ga(jih) posameznik konča v usposabljanju, povezanem z delom, vključno z vajeništvom, v državi članici, ki ni tista, v kateri je sedež njegovega usposabljanja.

Izdal ga je… (subjekt, pristojen za organizacijo usposabljanja v matični državi članici).

(Datum in podpis)"

Stran 1 (v jeziku subjekta matične države članice):

Podrobnosti o imetniku:

- priimek,

- ime,

- podpis.

Vsi naslovi rubrik bodo navedeni v drugih uradnih jezikih institucij Evropske unije na notranji zadnji strani ovitka.

Stran 2 (v jeziku partnerja gostitelja):

Evropska pot 1

(a) opravljeno poklicno usposabljanje;

(b) ta evropska pot je del usposabljanja, opravljenega v matični državi članici;

(c) vsebina evropske poti z ustreznimi podrobnostmi o pridobljenih delovnih izkušnjah ali usposabljanju, opravljenem med potjo, ter po potrebi pridobljenih spretnostih in metodi evaluacije;

(d) trajanje evropske poti;

(e) podrobnosti o partnerju gostitelju;

(f) ime in funkcija mentorja;

(g) podpisi partnerja gostitelja in imetnika.

Stran 3 (v jeziku subjekta matične države članice):

Evropska pot 1

Podrobnosti s strani 2, ponovljene v jeziku subjekta matične države članice.

Stran 4 (v jeziku partnerja gostitelja):

Evropska pot 1

Podrobnosti s strani 2, ponovljene v jeziku imetnika, če ta jezik ni isti kakor na strani 1 ali 2, pod pogojem, da je eden od uradnih jezikov institucij Evropske unije.

Strani 5, 6 in 7:

Evropska pot 2 (če je potrebno)

Strani 8, 9 in 10:

Evropska pot 3 (če je potrebno)

--------------------------------------------------